**Magyardombegyház Község Önkormányzata** **Képviselő-testületének**

**12/2017. (IX.6.) önkormányzati rendelete**

**a településfejlesztéssel, településrendezéssel és a településkép-érvényesítéssel összefüggő partnerségi egyeztetés helyi szabályairól**

Magyardombegyház Község Önkormányzata Képviselő-testülete az Alaptörvény 32. cikk (2) bekezdésében, a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva – figyelemmel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Korm. rendelet 29. §-ában foglaltakra is – a következőket rendeli el:

**1. Általános rendelkezések**

**1.§**

1. E rendelet hatálya Magyardombegyház Község településfejlesztési koncepciójának, integrált településfejlesztési stratégiájának, településrendezési eszközeinek, településképi arculati kézikönyvének és településképi rendeletének készítése, módosítása során a 2. § szerinti partnerekre, valamint a partnerségi egyeztetés szabályaira terjed ki.
2. Magyardombegyház Község településfejlesztési koncepciójának (a továbbiakban: koncepció), integrált településfejlesztési stratégiájának (a továbbiakban: stratégia), településrendezési eszközeinek, településképi arculati kézikönyvének és településképi rendeletének vagy azok módosításának a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Korm. rendelet) és jelen rendeletben meghatározott szabályok szerint történik.

**2. A partnerek meghatározása**

**2.§**

A partnerségi egyeztetésben az alábbi természetes személyek, jogi személyek és jogi személyiséggel nem rendelkező szervezetek (a továbbiakban: partnerek) vehetnek részt:

1. a település közigazgatási területén ingatlannal rendelkezni jogosult természetes vagy jogi személy vagy jogi személyiséggel nem rendelkező szervezet,
2. a magyardombegyházi székhellyel, telephellyel rendelkező gazdálkodó szervezet,
3. a magyardombegyház székhellyel bejegyzett civil szervezet,
4. a magasabb szintű jogszabály alapján a településrendezési eszközök véleményezési eljárásába – a partnerségi egyeztetés megkezdése előtt legalább 30 napnál korábban – a polgármesternél írásban bejelentkező egyéb szervezet.

**3. A partnerek tájékoztatásának módja és eszközei**

**3.§**

1. A partnerek tájékoztatása:
2. közterületen, a Nagy u. 61. szám alatt elhelyezett hirdetőfelületen,
3. és lakossági fórumon történik.
4. Amennyiben a hirdetőtáblán történő teljes elhelyezést a településfejlesztési, településrendezési valamint településképi dokumentumok terjedelme, formátuma nem teszi lehetővé, úgy a tájékoztatóban megjelölésre kerül, hogy mely időpontokban és hol van lehetőség ezen dokumentumba történő betekintésre.
5. A partnerek a lakossági fórumon szóban, továbbá azt követően 8 napon belül, fórum hiányában a hirdetmény megjelentetését követő 8 napon belül írásban tehetnek észrevételt, javaslatot, valamint nyilváníthatnak véleményt a településfejlesztési, településrendezési, valamint településképi dokumentumok tekintetében. A hirdetménynek minden esetben tartalmaznia kell az írásbeli véleménynyilvánításra rendelkezésre álló időszakot. Az írásos észrevételt a Polgármesternek címezve:
6. papír alapon az 5838, Magyardombegyház,Nagy u. 61.. címre,
7. elektronikus formában a mdhaz@freemail.hu e-mail címre lehet megküldeni.
8. A lakossági fórum összehívására és lebonyolítására a Magyardombegyház Község Önkormányzat Képviselő-testülete és szervei Szervezeti és Működési Szabályzatáról szóló 9/2014.(XI.26.) önkormányzati rendeletben foglalt szabályozás az irányadó.
9. A készítendő településfejlesztési, településképi és településrendezési dokumentáció és a kapcsolódó eljárás formájától függően a partnerek az 1. mellékletben foglaltak szerint kapnak tájékoztatást.
10. Azt a partnert, aki a 3.§ (3) bekezdése szerint közétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni, az egyeztetés további szakaszaiban és az elfogadási szakaszban egyaránt.

**4. A javaslatok, vélemények dokumentálása, elfogadása és nyilvántartása**

**4.§**

1. Az írásban beérkezett javaslatokat, véleményeket a hivatal ügyirat-kezelési rendszere útján, iktatva nyilvántartásba veszi, összesíti és táblázatos formában feldolgozza az adott dokumentációra vonatkozó ügyirat részeként. A név és cím nélkül érkezett észrevételeket figyelmen kívül kell hagyni.
2. A lakossági fórumon elhangzott érdemi észrevételeket a lakossági fórumon készült hangfelvétel alapján jegyzőkönyvezéssel kell rögzíteni. Az iktatott jegyzőkönyvet a Hivatal nyilvántartásba veszi.
3. Az előzetesen beérkezett véleményeket a Hivatal rendszerezi, és átadja a településfejlesztési, településrendezési, valamint településképi dokumentumok készítésével megbízottnak, aki ezek figyelembevételével készíti el a dokumentumok tervezetét. Az érdemi észrevételeket, javaslatokat az ügyirat részeként kell megőrizni.
4. Az elkészített és közzétett dokumentumtervezetre érkezett valamennyi érdemi észrevételt, javaslatot az önkormányzat főépítésze a terv készítésével megbízottal együtt értékeli, összegzi és szakmai javaslatot készít az elfogadásra nem ajánlott észrevételekről. Eltérő észrevételek, javaslatok esetén a polgármester azok tisztázása érdekében egyeztetést kezdeményez. Az érintettek meghívásáról a hivatal gondoskodik. Az egyeztetésről jegyzőkönyv készül.
5. A beérkezett észrevételeket, javaslatokat, az esetleges egyeztetési jegyzőkönyvet is ismertetni kell a Képviselő-testülettel. Azok elfogadásáról, vagy el nem fogadásáról a Képviselő-testület dönt az elutasítás indokolásával együtt. A vélemény el nem fogadásáról szóló döntést és indoklását a főépítész az adott dokumentációra vonatkozó ügyirat részeként kezeli.
6. Településrendezési eszköz tárgyalásos vagy állami főépítészi eljárásban történő lefolytatása esetén a beérkezett partneri vélemények, javaslatok elfogadásáról vagy el nem fogadásáról, az el nem fogadás indokolásáról a Polgármester dönt. Minden a partnerségi egyeztetéssel kapcsolatos Korm. rendeletben és jelen rendeletben nem szabályozott kérdésben a Polgármester dönt, a vonatkozó eljárási szabályok megtartása mellett.

**5. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések**

**5.§**

1. A Polgármester – a feladatkör szerint illetékes szervezeti egységek útján – gondoskodik az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről.
2. Az elfogadásról és annak közzétételéről a Polgármester a vonatkozó jogszabálynak megfelelően értesíti az eljárásban részt vett érintetteket és az állami főépítészt.

**6. Záró rendelkezések**

**6.§**

1. Ez a rendelet a kihirdetését követő napon lép hatályba. Ezen rendelet előírásait a hatálybalépést követően induló egyeztetési eljárásokban kell alkalmazni.
2. Ez a rendelet az Európai Parlament és a Tanács belső piaci szolgáltatásokról szóló 2006/123/EK irányelvének (2006. december 12.) megfelel.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Dús Ildikó Gácsér Béla

 polgármester jegyző

Kihirdetve:2017.szeptember 6.

1. melléklet a 12/2017.(IX.6.) önkormányzati rendelethez

|  |  |  |  |  |
| --- | --- | --- | --- | --- |
|  | **A** | **B** | **C** | **D** |
| **1.** | **Dokumentum megnevezése** | **Az eljárás fajtája** | **Tájékoztatási kötelezettség teljesítésének eszközei** |
| **2.** | **előzetes tájékoztató szakasz** | **véleményezési szakasz** |
| *3.* | *Településfejlesztési Koncepció (TK) készítése* |  | közterületen elhelyezett hirdetőfelületen,lakossági fórumon | közterületen elhelyezett hirdetőfelületen,lakossági fórumon |
| *4.* | *TK módosítása* |  | nincs | közterületen elhelyezett hirdetőfelületen |
| *5.* | *Integrált Településfejlesztési Stratégia (ITS) készítése* |  | közterületen elhelyezett hirdetőfelületen,lakossági fórumon | közterületen elhelyezett hirdetőfelületen,lakossági fórumon |
| *6.* | *ITS módosítása* |  | nincs | közterületen elhelyezett hirdetőfelületen |
| *7.* | *Településrendezési eszközök készítése és módosítása* | teljes | közterületen elhelyezett hirdetőfelületen,lakossági fórumon | közterületen elhelyezett hirdetőfelületen,lakossági fórumon |
| 8. | egyszerűsített | nincs | közterületen elhelyezett hirdetőfelületen,lakossági fórumon |
| 9. | tárgyalásos | nincs | közterületen elhelyezett hirdetőfelületen,helyi lapban,lakossági fórumon |
| 10. | tárgyalásos Kormány által rendeletben kihirdetett veszélyhelyzet esetén | nincs | közterületen történő hirdetőfelületen |
| 11. | állami főépítészi | nincs | közterületen történő hirdetőfelületen |
| *12.* | *Településképi Arculati Kézikönyv (TAK) készítése és módosítása* |  | közterületen elhelyezett hirdetőfelületen,lakossági fórumon | közterületen elhelyezett hirdetőfelületen,lakossági fórumon |
| *13.* | *Településképi rendelet készítése és módosítása* |  | közterületen elhelyezett hirdetőfelületen,lakossági fórumon | közterületen elhelyezett hirdetőfelületen,lakossági fórumon |